ทีดีอาร์ไอหนุนหารือ‘RCEP’เปิดตลาดไทย
ทีดีอาร์ไอ แนะรัฐบาลใช้จังหวะเศรษฐกิจสหรัฐอ่อนแอ เร่งเจรจากรอบการค้า RCEP ควบ TPP
10 ธ.ค. 2555

ทีดีอาร์ไอ แนะรัฐบาลใช้จังหวะเศรษฐกิจสหรัฐอ่อนแอ เร่งเจรจากรอบการค้า RCEP ควบ TPP 
นายวิศาล บุปผเวส ที่ปรึกษาอาวุโส สถาบันวิจัยเพื่อการพัฒนาประเทศไทย (ทีดีอาร์ไอ) กล่าวในหัวข้อ “จับกระแสจาก AEC สู่ RCEPโอกาสหรือกับดักของประเทศไทย?” ว่า จากการศึกษาพบว่าไทยควรทำความตกลงพันธมิตรทางเศรษฐกิจระดับภูมิภาคอาเซียนบวก 6 (จีน ญี่ปุ่น เกาหลี อินเดีย ออสเตรเลีย และนิวซีแลนด์) หรือ RCEP ให้ต่อเนื่อง เพราะ RCEP ถือเป็นตลาดใหญ่เกือบครึ่งโลก ที่สำคัญอัตราขยายตัวทางเศรษฐกิจยังสูงกว่าภูมิภาคอื่นๆ จึงควรรักษาไว้เพื่อเพิ่มความเข้มแข็งทางการค้า และเป็นตลาดสำหรับกระจายสินค้าสู่ผู้บริโภค เป็นแหล่งผลิตสินค้าและบริการต่างๆ 
“การพัฒนาของกลุ่มประชาคมเศรษฐกิจอาเซียนจะเดินไปไม่ได้เต็มที่ ต้องมีเครือข่ายอื่นมาเติมส่วนที่ควรพัฒนา เพราะถ้าดูสมาชิกในกลุ่มเออีซี 10 ประเทศแทบจะไม่ต่างกัน โครงสร้างสินค้าและบริการมีลักษณะการเกื้อกูลกันไม่มาก ยกเว้นสิงคโปร์ที่มีศักยภาพกว่า ฉะนั้นควรหาเครือข่ายประเทศนอกอาเซียนมาเสริม ซึ่ง RCEP ถือว่าเหมาะ” นายวิศาล กล่าว
งานวิจัยทีดีอาร์ไอ พบว่าหากไทยเจรจา RCEP ได้ จะช่วยเพิ่มอัตราการขยายตัวเศรษฐกิจได้ถึง 4.03% หากไม่ยกเว้นภาษีที่อ่อนไหว แต่ถ้ายกเว้นภาษีที่อ่อนไหว จะทำให้จีดีพีไทยเพิ่มขึ้น 3.55%